In nomine sanctæ et individuæ Trinitatis. Guido, Dei gratia Senonensis archiepiscopus omnibus ad quos litteræ præsentes pervenerint, in Domino salutem. Notum fieri volumus universis præsentibus et futuris, quod discordia quæ erat inter nos et Fulconem, abbatem Sancti-Germani de Pratis et ipsam ecclesiam, de procurationibus quas ab eis petebamus in Emant et Balneolo, et Sancto-Germano juxta Musteriolum, in præsentia domini Philippi, Francorum regis, ita terminata est: nos siquidem quittavimus abbati et ecclesiæ Sancti-Germani, in perpetuum, procurationes quas in prædictis locis petebamus ab eis, tali modo: Quod abbas et successores sui nobis et successoribus nostris, vel nostris certis nuntiis, pro procurationibus illis reddent, singulis annis, octo libras Parisienses apud Emant, in octabis Paschæ. Et si nos, vel successores nostri, veniremus semel in anno ad Emant vel Balneolum, vel ad villam quæ dicitur Sanctus-Germanus, abbas et successores sui, aut ille qui domum tenebit recipient nos et successores nostros, et vivemus ibi nos et successores nostri nocte una sumptibus nostris propriis, ita quod ille qui domum tenebit non tenebitur aliquid dare nobis vel successoribus nostris præter hospitium, nisi hoc de gratia facere voluerit. Et si nos vel successores nostri semel recepti fuerimus in uno prædictorum locorum, non tenebuntur monachi recipere nos vel successores nostros in aliquo illorum trium, eodem anno. Nos autem faciemus quittari jam dictæ ecclesiæ et abbati medietatem decimæ lanæ a presbyteris qui sunt in ecclesiis Sancti-Germani per archiepiscopatum Senonensem constitutis, scilicet Emant, Balneolo, et villa quæ dicitur Sanctus-Germanus juxta Musteriolum. Et presbyteri dictarum ecclesiarum aliam medietatem ejusdem decimæ habebunt. Nuntii autem abbatis Sancti-Germani facient fidelitatem presbyteris qui in dictis ecclesiis erunt; et presbyteri per nuntios suos nuntiis abbatis de dicta decima communiter et fideliter quærenda et inter se dividenda. Quod ne valeat alicujus oblivione deleri vel malitiose perverti, sigillo nostro fecimus id confirmari, astantibus ecclesiæ nostræ personis: Salone, decano; Manasse, archidiacono; Willermo, thesaurario; Gaufrido, præcentore. Testes hujus rei sunt: Stephanus, abbas Sanctæ-Genovefæ et canonici illius, Hugo et Amalricus; Milo, abbas Sancti-Remigii Senonensis; magister Ansellus de Cancellaria; Ogerius de Avons. Actum apud Fontem-Blaudi, anno ab Incarnatione Domini Mº Cº nonagesimo primo. Data per manum magistri Petri, cancellarii nostri.